Árvíztűrő tükörfúrógép

Az árvíztűrő tükörfúrógép nem egy létező gép, hanem egy könnyen megjegyezhető, pangrammára hasonlító szöveg. Úgy tartalmazza a magyarban használt összes ékezetes karaktert (áÁ-éÉ-íÍ-óÓ-öÖ-őŐ-úÚ-üÜ-űŰ), hogy közben egy összefüggő, értelmes szöveget látunk (nem azt például, hogy „AaÁáBbCc...”).

Elsősorban a betűtípusok és betűképek bemutatására, tesztelésére használják kiadványszerkesztés és grafikai munkák során. Egy betűtípus-nézegető programban egy betűtípust megnyitva látható, hogy az adott betűtípus rendelkezik-e ékezetes betűkkel. Általában az ő és ű betűk szoktak hiányozni az ékezetes betűk közül, mivel a hungarumlautnak nevezett kettős hosszú ékezettel ellátott betűk nem részei az alap latin karakterkészletnek.

További tipikus alkalmazása a karakterkódolási beállítások ellenőrzése elektronikus dokumentumok vagy különböző rendszerek közötti kommunikáció esetén. A helytelen beállítások az ékezetes betűket teljesen olvashatatlan betűszemétté változtathatják.

Történet 

Az „árvíztűrő tükörfúrógép”-et a számítógépes szövegszerkesztőkhöz és kiadványszerkesztőkhöz akkoriban készített sokféle új betűtípus magyar ékezetes betűinek ellenőrzésére találta ki 1989 tavaszán Faklen Pál, a Delta-Impulzus főszerkesztő-helyettese (később az Alaplap majd az Új Alaplap főszerkesztője). Az eredetileg belső használatra szánt tömör próbaszöveg ezt követően Kis János révén került közforgalomba a FidoNeten és más csatornákon. A magyar nyelv összes ékezetes magánhangzójának minél kevesebb mássalhangzó felhasználásával és viszonylag értelmes szövegként történő megjelenítésére a Delta-Impulzusnál több változat is készült. Egyikük az Alaplap 1990. júniusi számának 11. oldalán a „Magyar kodok” című írásban a CWI és az SZKI kódot összehasonlító illusztrációként is megjelent: „öt hűtőházból kértünk színhúst”. Ez azonban hosszabb, és nem terjedt el annyira, mint a másik, amely az AutoCAD R-11 magyar verziójának a kézikönyvében is megtalálható. A magyar nyelvű Windows 98 óta a többi Windows operációs rendszer is az árvíztűrő tükörfúrógép mintaszöveget jeleníti meg a betűkészletek magyar ékezetes formáinak ellenőrzésére.

Egyéb magyar tesztszövegek

Csak ékezetes magánhangzók, csak egyszer 

 Bőszájú körülíróművész.
 Csúszdázó műbőr különítmény
 Húsz kábító fűrész őrködik, üt. (Balázsik Gábor)
 Fűsújtó, sárgördítő ütés
 Gyümölcsvédő ágyúfűnyíró
 Háztűznézőügynök-búsító
 Jóhírű tüzérágyúöntő (TSL16b)
 Jóízű félárú sütőtök (TSL16b)
 Jött árvíz, tűzvész, rút gümőkór.
 Kövér fülű sítúrázó nő (TSL16b)
 Különálló műútépítő (TSL16b)
 Nyúlfülvágó térközsűrítő
 Ötágú ütőműbénító (TSL16b)
 Öt szép szűzlány őrült írót nyúz. (Váncsa István tollából.)
 Tégy úgy őrült, már bűvölsz, hódíts! (Nagy László)
 Tíz büdös légy húsz műcsótányt főz
 Több hűtőházból kértünk színhúst.
 Tűzön tíz órát égő nyúlfül
 Sós húst sütsz tán, vízköpő Szűcsné.
 Számítógépbötű-őrült nyúl. (Kolonits Zoltán)
 Szénrázúdító fűtőküldönc
 Szőrösfülű vén sírásó úr. (Kolonits Zoltán)
 Túlkábító műrémölőfül
 Tüskéshátú kígyóbűvölő (Koltai László)
 Tűrő társ békít, s újból örül.
 Új füvön csábító kéjnőt gyűr. (lorenzo)
 Úrnőm, gyümölcsízű rágót végy! 
 Úszójárműkürt-vészöblítő
 Üldögélő műújságíró (TSL16b)
 Vájt fülű bíró két döntőt fújt. (Vincze Ferdinánd)
 Zártkörű nőújító ülés (TSL16b)
Szélütött űrújságírónő
Kúpváltós tündérvízbűzköpő (Vass)
Kötőtűrázógép szíjsúlyügy (Vass)
Túl könnyű süvítő hóhérbárd (Vass)
Dühödt hűtőgépfúrógyárgyík (Vass)
Túrószűrős kéjbártükörsík (Vass)
Jól átfűzött gőzsíppúpprés trükk (Vass)
Tűzálló tyúkfültörpítőkés (Vass)

Az összes magánhangzó csak egyszer 

 Az átverés: fiktív, morgó, önző, punk, fúrtfülű. (a magánhangzók ábécésorrendben)
 Adjál elém pikírt, bohó költőt, unt, bús tüzűt! (szintén ábécésorrend)
 A fűrészbolt-felvigyázó őrön új kulcsszíj csüng.
 Hálóűrbe fölül lő, bosszús kapusszív vérzik.
 vízi hosszúbukó-alámerülő működés
 „Jak” típusú vitorlázó repülőgép röptű. (Rodrigo)
 Fürge rőt róka túlszökik zsíros étkű kutyán. (Zöld István – a híres angol példamondat (lásd lent) alapján)

(Majdnem) az összes magyar betű 

 Egy hűtlen vejét fülöncsípő, dühös mexikói úr ázik Quitóban. (A magyar nyelvű Windows példamondata; az o és w hiányzik belőle.)
 Egy hűtlen vejét fülöncsípő, dühös mexikói úr Wesselényinél mázol Quitóban. (Az előző mondat javított változata, valódi pangramma.)

Az összes magyar betű csak egyszer 

 Pál fogyó IQ-jú kun exvő, ím dühös a WC-bűzért. (Schwetter Ernő)
 Bűzös WC-lé (fogyó IQ-jú exvőpár munka) dühít. (az előbbi variánsa) (Schwetter Ernő)
 Új, „Exvőd = fél pár” című show közügy Quitóban. (Schwetter Ernő)
 Jámbor célú, öv ügyű ex qwan ki dós főz, puhít. (qwan ki do: küzdősport) (Schwetter Ernő)

Az összes magyar hang csak egyszer, kivéve dz, dzs, ly külön hang 

egy alapötlet, több mondat:
 Nyolc csupasz begyű tyúk vőfélyi májzsírt sóz, dühöng. (Schwetter Ernő)
 Nyolc hízón csupasz begyű tyúkdög, rizs, máj: vőfély süt. (Schwetter Ernő)
 Mily jó: nyolc vén, dühös, csupasz, tág begyű zsírtyúk főz! (Schwetter Ernő)
 Mily fájó egy tűzvész, s nyolc, csupa zsírbő tyúk dühöng. (Schwetter Ernő)

Az összes magyar hang csak egyszer (ly is) 

 Tyúktörzs pedz, bandzsul, hisz molynyájgóc vízcső fésűd ügy. (Schwetter Ernő)
magyarázat: Tudóstársaság vizsgálja a tyúkok viselkedését mollyal teli különös anyagból készült használati tárgy hatására.
 Nyáj bandzsul (vízcső ügy); tyúktörzs pedz, hisz fésűd molygóc. (az előbbi, átrendezve) (Schwetter Ernő)
magyarázat: Vízcső repedése miatt a nyáj a szomjúságtól nem lát jól, miközben csibész kölyök a kerítésen keresztül ötletes csalival sikeresen halássza a szomszéd tyúkjait, hiszen ezek szeretik a molyokat.
 Tyúknyáj bandzsul, csőtörzs pedz, vízügy hisz, fésűd molygóc. (Schwetter Ernő után szabadon)
magyarázat: A bamba tyúkok nem veszik észre, hogy átszakadt a gát, de Sólyom-csőrmester (Dr. Bubó) a levegőből figyeli őket. A vízügyi hatóság bízik benne, hogy a helyzet nem reménytelen, de te még ilyen vészhelyzetben is csak órákig fésülöd magad, pedig attól csak jobban hullik a hajad a molyok legnagyobb örömére.
 Sün, hód, ölyv cigány csőszt űz; Bodzadzsem, tyúkzsír – pfuj, légy! (Schwetter Ernő)
magyarázat: Fordul a kocka, avagy a birodalom visszavág. A nagyobb állatok a csőszt magát, a kisebbek az ételét rohanják le.
 Szűcs cigánynéd győz: bodzadzsem, tyúkzsír, ölyvsült – óh, pfuj. (Schwetter Ernő)
magyarázat: Te szűcs nagy konyhaművésznek képzeled magad, feleséged restellve bár, de megpróbálja eloszlatni tévhitedet.

A legkevesebb betűfajtából álló leghosszabb mondat a legtöbb betűfajtából álló legrövidebb mondat után (a szimmetria kedvéért) 

 Te etetettet tettetett, te: e tettet Ete tetettette-e? (csak kétféle betű) (Schwetter Ernő)

Vegyes 

 Külvízen úszó szárazjégtörő burkolt kisjármű
 Csábító kéjnőt új füvön gyűrt,gyűlésükön újból nőt kívánt. (Kolonits Zoltán)
 Húsz ősz bíró bűbájtörvényt ül:vén nőt kínzó lángú tűz süssön. (Kolonits Zoltán)
 Új fűszárító gőzgépünkönkávészínű lódöghúst főzünk. (Kolonits Zoltán)
 Lábvíztűrő Műkörzőfúrógép (S. B. M.)

Angol példák 

Egyéb, angol nyelvű, betűképek bemutatására használt szövegek:
 Jackdaws love my big sphinx of quartz. („A csókák szeretik a nagy kvarcszfinxemet.”)
 The quick brown fox jumps over the lazy dog. („A fürge barna róka átugrik a lusta kutyán.”)

Ezek a szövegek az angol nyelvben valóban pangrammák, azaz olyan értelmes szövegek, mondatok, melyek az angol ábécé összes betűjét tartalmazzák.

Eszperantó példa 

Eĥoŝanĝo ĉiuĵaŭde („visszhangváltás minden csütörtökön”) – az összes eszperantó mellékjeles betű megtalálható benne.

További információk 

Mi is az a kútdüdű?
Ékezetmondatok (Kisokos, általános kislexikon)

Jegyzetek

Kapcsolódó szócikkek 

 Betűszemét
 Pangramma
 Karakterkódolás

Tipográfia
Nyelvi játékok
Magyar nyelv